CELEX: 32016R1056
Language: et
Date: 2016-06-29 00:00:00
Title: Komisjoni rakendusmäärus (EL) 2016/1056, 29. juuni 2016, millega muudetakse rakendusmäärust (EL) nr 540/2011 seoses toimeaine glüfosaadi heakskiidu kehtivusaja pikendamisega (EMPs kohaldatav tekst)

30.6.2016   
            
            
               ET
            
            
               Euroopa Liidu Teataja
            
            
               L 173/52
            
         KOMISJONI RAKENDUSMÄÄRUS (EL) 2016/1056,
   29. juuni 2016,
   millega muudetakse rakendusmäärust (EL) nr 540/2011 seoses toimeaine glüfosaadi heakskiidu kehtivusaja pikendamisega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eelkõige selle artikli 17 esimest lõiku,
   ning arvestades järgmist:
   
               (1)
            
            
               Komisjoni rakendusmääruse (EL) nr 540/2011 (2) lisa A osas on sätestatud toimeained, mis loetakse määruse (EÜ) nr 1107/2009 alusel heakskiidetuks.
            
         
               (2)
            
            
               Toimeaine glüfosaadi heakskiidu kehtivusaeg lõpeb 30. juunil 2016. Komisjoni määruse (EL) nr 1141/2010 (3) artikli 4 kohaselt esitati taotlus kõnealuse aine nõukogu direktiivi 91/414/EMÜ (4) I lisasse kuulumise pikendamiseks.
            
         
               (3)
            
            
               Kuna taotlejast sõltumatutel põhjustel on kõnealuse aine hindamine ja selle heakskiidu pikendamist käsitleva otsuse tegemine hilinenud, lõpeb toimeaine heakskiitmise kehtivusaeg tõenäoliselt enne, kui tehakse otsus selle pikendamise kohta.
            
         
               (4)
            
            
               Lähtudes Rahvusvahelise Vähiuurimiskeskuse uurimistulemustest seoses glüfosaadi kantserogeense mõjuga, volitas komisjon 29. aprill 2015 Euroopa Toiduohutusameti (edaspidi „toiduohutusamet“) alusteabe läbi vaatama ja lisama uurimistulemused oma järeldustesse. Määruse (EÜ) nr 1107/2009 kohase hindamismenetluse käigus järeldas toiduohutusamet, et glüfosaat ei avalda tõenäoliselt inimestele kantserogeenset toimet ning et olemasolevad tõendid ei toeta määruse (EÜ) nr 1272/2008 (5) kohast glüfosaadi ühtlustatud klassifitseerimist seoses aine kantserogeense toimega. Sellega seoses tuletas toiduohutusamet meelde, määruse (EÜ) nr 1107/2009 kohase hindamismenetluse raames tehtud toiduohutusameti ettepanekud klassifitseerimise kohta ei ole siiski määruse (EÜ) nr 1272/2008 kohast ühtlustatud klassifitseerimist käsitlevad ametlikud ettepanekud.
            
         
               (5)
            
            
               22. juulil 2015 (6) teatas referentliikmesriik oma kavatsusest esitada määruse (EÜ) nr 1272/2008 artikli 37 kohane glüfosaadi klassifitseerimise ühtlustamist, sealhulgas kantserogeenuses ohuklassi käsitlev toimik. 17. märtsil 2016 esitas referentliikmesriik selle toimiku Euroopa Kemikaaliametile, kes avaldab oma arvamuse vastavalt määruse (EÜ) nr 1272/2008 artikli 37 lõikele 4.
            
         
               (6)
            
            
               Rahvusvahelise Vähiuurimiskeskuse uurimistulemused ja toiduohutusameti klassifitseerimisettepanek glüfosaadi võimaliku kantserogeense mõju kohta on lahknevad. Lisaks oli glüfosaadi ühtlustatud klassifitseerimise menetlust juba alustatud. Alalise taime-, looma-, toidu- ja söödakomitee aruteludest 18. ja 19. mail 2016 ilmnes, et konkreetselt glüfosaadi puhul pidasid mitmed liikmesriigid riskijuhtijatena asjakohaseks, et Euroopa Kemikaaliameti riskihindamise komitee avaldaks oma arvamuse glüfosaadi kantserogeensusega seotud ühtlustatud klassifitseerimise kohta enne otsuse tegemist heakskiidu pikendamise kohta, kuna selline arvamus võiks olla vastav lähtuvalt määruses (EÜ) nr 1107/2009 sätestatud kriteeriumidest tehtud heakskiidule.
            
         
               (7)
            
            
               Arvestades ühtlustatud klassifitseerimist käsitleva toimiku hindamiseks kuluvat aega, on vaja pikendada toimeaine heakskiidu kehtivusaega kuupäevani, mil möödub kuus kuud Euroopa Kemikaaliameti riskihindamise komitee arvamuse kättesaamisest komisjoni poolt, kuid mitte kauem kui 31. detsembrini 2017. Kui komisjon saab kätte Euroopa Kemikaaliameti riskihindamise komitee arvamuse, avaldab komisjon kättesaamise kuupäeva käsitleva teabe Euroopa Liidu Teatajas.
            
         
               (8)
            
            
               Pidades silmas määruse (EÜ) nr 1107/2009 artikli 17 esimese lõigu eesmärki ning olukorda, kus komisjon võtab Euroopa Kemikaaliameti riskihindamise komitee arvamuse kättesaamise järel vastu määruse, mille kohaselt ei pikendata glüfosaadi heakskiitu, sest heakskiitmiskriteeriumid ei ole täidetud, kehtestab komisjon heakskiidu kehtivusaja lõppemise kuupäevaks selle määruse jõustumiskuupäeva, mille kohaselt glüfosaadi heakskiitu ei pikendata, isegi kui kõnealune kuupäev eelneb heakskiidu kehtivusaja lõppemise kuupäevale.
            
         
               (9)
            
            
               Võttes arvesse põhjendustes eespool kirjeldatud glüfosaadi heakskiidu kehtivusaja pikendamist ning pidades silmas toiduohutusameti kindlaks tehtud probleeme seoses kaaskoostisaine polüetoksüleeritud rasvamiini (CASi nr 61791-26–2) kasutamisega glüfosaati sisaldavates taimekaitsevahendites, algatab komisjon niipea kui võimalik glüfosaadi heakskiidu läbivaatamise vastavalt määruse (EÜ) nr 1107/2009 artiklile 21.
            
         
               (10)
            
            
               Seepärast tuleks rakendusmäärust (EL) nr 540/2011 vastavalt muuta.
            
         
               (11)
            
            
               Võttes arvesse, et glüfosaadi praeguse heakskiidu kehtivusaeg lõpeb 30. juunil 2016, peaks käesolev määrus jõustuma võimalikult kiiresti.
            
         
               (12)
            
            
               Alaline taime-, looma-, toidu- ja söödakomitee ei ole oma eesistuja määratud ajavahemiku jooksul arvamust avaldanud. Peeti vajalikuks rakendusakti olemasolu ning eesistuja esitas apellatsioonikomiteele täiendavaks aruteluks rakendusakti eelnõu. Apellatsioonikomitee ei ole oma arvamust esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osa glüfosaati käsitleva kande 25 kuuendas veerus („heakskiitmise aegumine“) asendatakse sõnad „30. juuni 2016“ sõnadega „kuus kuud pärast Euroopa Kemikaaliameti riskihindamise komitee arvamuse kättesaamist komisjoni poolt või hiljemalt 31. detsember 2017“.
   Artikkel 2
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 29. juuni 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (3)  Komisjoni 7. detsembri 2010. aasta määrus (EL) nr 1141/2010, millega sätestatakse menetlus teise toimeainete rühma nõukogu direktiivi 91/414/EMÜ I lisasse kuulumise pikendamiseks ja kehtestatakse kõnealuste ainete loetelu (ELT L 322, 8.12.2010, lk 10).
   
      (4)  Komisjoni 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (5)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
   
      (6)  Euroopa Kemikaaliameti (ECHA) kavandatavate toimikute register. Kättesaadav internetis: echa.europa.eu/web/guest/addressing-chemicals-of-concern/registry-of-intentions